Obvestilo o začetku pregleda zaščitnih ukrepov, ki se uporabljajo za uvoz nekaterih izdelkov iz jekla

(2019/C 169/08)

Evropska komisija (v nadaljnjem besedilu: Komisija) je 31. januarja 2019 uvedla dokončne zaščitne ukrepe za nekatere izdelke iz jekla in napovedala svoj namen, da bo po uradni dolžnosti začela prvo preiskavo v zvezi s pregledom najpozneje 1. julija 2019 (1).

1. Obstoječi ukrepi

Trenutno veljavni ukrepi so tarifne kvote, odprte za uvoz 26 kategorij izdelkov iz jekla v Unijo. Veljale bodo do 30. junija 2021.

Za vsako od teh kategorij izdelkov, razen za kategorijo izdelkov 1 (nelegirani in drugi legirani vroče valjani pločevina in trakovi), se del vsake tarifne kvote dodeli določenim državam (kvote po posameznih državah) in so prosto na voljo do konca vsakega od treh letnih obdobij, ko ukrepi veljajo. Za kategorijo izdelkov 1 in preostali del vsake tarifne kvote (tako imenovane preostale tarifne kvote) se ustrezna letna kvota razdeli na četrtletja in se v vsakem od teh četrtletij dodeli po načelu „kdor prej pride, prej melje“. Ob koncu vsakega četrtletja se neporabljena preostala kvota samodejno prenese v naslednje četrtletje. Neporabljen preostanek ob koncu zadnjega četrtletja letnega obdobja se ne prenese v naslednje obdobje. Kadar je zadevna kvota za posamezno državo izčrpana za določeno kategorijo izdelkov, se lahko uvoz iz navedene države izvede v okviru preostalega dela preostale tarifne kvote za isto kategorijo izdelkov, vendar le v zadnjem četrtletju vsakega letnega obdobja, ko se ukrepi uporabljajo.

Kadar je zadevna tarifna kvota izčrpana ali kadar uvoz kategorij izdelkov v okviru ukrepov ni upravičen do zadevne tarifne kvote, se na neto ceno franko meja Unije pred plačilom dajatve za uvoženi izdelek obračuna dodatna dajatev v višini 25 %.

2. Izdelek, ki se pregleduje

Izdelek, ki se pregleduje, zajema nekatere izdelke iz jekla, ki so navedeni v Prilogi I k temu obvestilu.

3. Razlogi za pregled in njegov obseg

V uvodni izjavi 161 Izvedbene uredbe Komisije o uvedbi dokončnih zaščitnih ukrepov je določeno, da bo Komisija glede na interes Unije morala prilagoditi raven ali dodelitev tarifne kvote v primeru sprememb okoliščin v obdobju uvedbe ukrepov.

Ugotovljeno je bilo, da bi se okoliščine lahko na primer spremenile v primeru splošnega povečanja ali zmanjšanja povpraševanja po nekaterih kategorijah izdelkov v Uniji, zaradi česar bi bila potrebna ponovna ocena ravni tarifne kvote, uvedbe protidampinških ali protisubvencijskih ukrepov, ki bi lahko pomembno vplivali na prihodnji razvoj uvoza, ali celo kakršnega koli razvoja v zvezi z oddelkom 232 zakona ZDA, ki bi lahko neposredno vplival na sklepe te preiskave, in sicer v smislu preusmeritve trgovine.

Komisija lahko tudi preveri, ali bi obstoječe izvajanje ukrepov lahko imelo škodljive učinke pri doseganju ciljev povezovanja, za katere si prizadevajo preferencialni trgovinski partnerji, kot je znatno tveganje za stabilizacijo ali gospodarski razvoj. Komisija se je tudi zavezala, da bo pregledala potrebo po posodobitvi seznama držav v razvoju, ki so izključene iz obsega dokončnih ukrepov, na podlagi njihove zadnje ravni uvoza.

Komisija namerava na podlagi tega in glede na razvoj uvoza izdelkov iz jekla, za katere veljajo zaščitni ukrepi, in glede na njihovo zadevno uporabo kvot po uvedbi ukrepov posebej preučiti naslednja vprašanja, da bi ugotovila, ali obstajajo spremenjene okoliščine, ki upravičujejo prilagoditev ravni ali dodelitev obstoječe tarifne kvote:

A. Raven in dodelitev tarifne kvote za več določenih kategorij izdelkov Komisija dnevno spremlja uporabo tarifne kvote. Komisija je glede na uporabo do 4. aprila 2019 ugotovila, da so bile nekatere tarifne kvote za posamezne države za nekatere kategorije izdelkov in ustrezna preostala tarifna kvota za zadnje četrtletje izčrpane nenavadno hitro (pred iztekom dveh mesecev v petmesečnem obdobju) v primerjavi z običajnimi ravnmi uvoza. Pri tarifnih kvotah za posamezno državo je Turčija izčrpala svoje kvote za kategorije 5, 13, 16, 17 in 25, Rusija za kategoriji 13 in 16, Kitajska pa za kategoriji 4.B in 15. V primeru preostalih tarifnih kvot so bile nekatere tarifne kvote že izčrpane ali skoraj izčrpane (2) kmalu po odprtju preostale kvote 1. aprila 2019. Komisija bo zato preiskala razloge za ta razvoj in ugotovila, ali so posledica spremenjenih okoliščin, kot je znatno povečanje povpraševanja v EU po teh izdelkih ali kateri koli drug vsebinski razlog, ki dokazuje, da je obstoječa raven kvot neustrezna, ali pa izvirajo iz dejavnosti kopičenja blaga ali preusmeritve trgovine, ki pa so posledica omejevalnih ukrepov, ki jih je naložila tujina.

B. Izrivanje tradicionalnih trgovinskih tokov Za nekatere kategorije izdelkov se je preostala tarifna kvota hitro izčrpala z uvozom iz ene ali več držav, ki včasih uživajo koristi tarifne kvote za posamezno državo, s čimer se izrinejo tradicionalni uvozni tokovi iz drugih virov, to pa omeji izbiro za potrošnike. To velja na primer za kategorije izdelkov 4.B, 13 in 16. Komisija bo zato preiskala, ali to dejstvo negativno vpliva na interes Unije, zlasti glede potrebe po ohranjanju tradicionalnih trgovinskih tokov, in se po potrebi odločila o popravnih ukrepih za ta položaj.

C. Možni škodljivi učinki pri doseganju ciljev povezovanja, za katere si prizadevajo preferencialni trgovinski partnerji Komisija bo preiskala, ali je uporaba obstoječih zaščitnih ukrepov za jeklo povzročila kakršno koli znatno tveganje za stabilizacijo ali gospodarski razvoj nekaterih preferencialnih trgovinskih partnerjev v obsegu, ki bi škodoval ciljem povezovanja iz njihovih sporazumov z EU.

D. Posodobitev seznama držav v razvoju, ki so članice STO in so izključene iz obsega ukrepov, ki temeljijo na njihovi najnovejši ravni uvoza V skladu z Uredbo (EU) 2015/478 (3) se zaščitni ukrepi ne bi smeli uporabljati za uvoz s poreklom iz države v razvoju, ki je članica STO, če delež te države pri skupnem uvozu izdelka, za katerega veljajo ukrepi, ne presega 3 %. V uvodni izjavi 192 Izvedbene uredbe Komisije o uvedbi dokončnih zaščitnih ukrepov je določeno, da bo Komisija redno ocenjevala razmere, in sicer vsaj ob koncu vsakega leta uvedbe ukrepov. Komisija zato namerava posodobiti seznam držav v razvoju, ki so članice STO in ki bi jih bilo treba izključiti iz obsega ukrepov.

E. Druge spremembe okoliščin, ki lahko zahtevajo prilagoditev ravni dodelitve tarifne kvote Strani so tudi pozvane, da opozorijo na druga vprašanja (za kategorije izdelkov, ki niso že navedene zgoraj in v kolikor se nanašajo na trajne spremembe okoliščin v primerjavi z razmerami, ki so prevladovale med prvotno preiskavo), katerih učinke bi bilo morda treba pregledati in ki lahko upravičijo prilagoditev ravni ali dodelitve tarifnih kvot za določene kategorije izdelkov. Strani, ki želijo opozoriti na dodatna vprašanja, morajo predložiti zadostna utemeljena dokazila v podporo svojim trditvam.

4. Postopek

Komisija je ugotovila, da obstajajo zadostni dokazi za pregled nekaterih vidikov obstoječih zaščitnih ukrepov za jeklo, zato začenja pregled obstoječih ukrepov, ki je omejen na obseg zgoraj navedenih vprašanj.

4.1 Pisna stališča

Da bi Komisija pridobila vse ustrezne informacije, potrebne za preiskavo, so zainteresirane strani pozvane, da ji predložijo svoja stališča, informacije in ustrezna dokazila. Komisija mora te informacije in dokaze prejeti v 15 dneh od datuma objave tega obvestila v Uradnem listu Evropske unije. Strani, ki predložijo stališče, morajo v svoji korespondenci jasno navesti, na katero od zgoraj navedenih vprašanj pregleda se njihovo stališče nanaša.

4.2 Možnost za pripombe na stališča drugih strani

Da se zagotovijo pravice do obrambe, bi morale imeti zainteresirane strani možnost, da predložijo pripombe na informacije, ki so jih predložile druge zainteresirane strani. Pri tem lahko zainteresirane strani obravnavajo le vprašanja v zvezi s stališči drugih zainteresiranih strani in ne smejo sprožati novih vprašanj.

Take pripombe mora Komisija prejeti v sedmih dneh od trenutka, ko so stališča iz odstavka 4.1 na vpogled zainteresiranim stranem.

Dostop do dokumentacije, ki je na vpogled zainteresiranim stranem, je na voljo prek spletne strani Tron.tdi na naslednjem naslovu: https://tron.trade.ec.europa.eu/tron/TDI. Za dostop upoštevajte navodila na navedeni spletni strani.

Navedeni rok ne posega v pravico Komisije, da v ustrezno utemeljenih primerih od zainteresiranih strani zahteva dodatne informacije.

Ker je treba pregled končati v kratkem roku (glej oddelek 6 spodaj) in ker bodo imele zainteresirane strani možnost predložiti pripombe na stališča drugih strani, kar jim bo zagotovilo dovolj možnosti za obrambo svojih interesov, Komisija za namene te preiskave ne bo organizirala zaslišanj.

4.3 Predložitev informacij in podaljšanje rokov iz tega obvestila

Praviloma lahko zainteresirane strani predložijo informacije le v rokih, določenih v tem obvestilu. Kakršno koli podaljšanje rokov iz tega obvestila se lahko zahteva le v izjemnih okoliščinah in se odobri le, če je ustrezno utemeljeno. Ustrezno utemeljeno podaljšanje roka za predložitev stališč je običajno omejeno na 3 dodatne dni.

4.4 Navodila za predložitev pisnih stališč in izpolnjenih vprašalnikov ter korespondenco

Za informacije, ki se predložijo Komisiji za namen postopka trgovinske zaščite, ni mogoče uveljavljati avtorskih pravic. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega postopka trgovinske zaščite in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča, ki jih zainteresirane strani predložijo kot zaupne, se označijo z „Limited“ (4). Zainteresirane strani, ki bodo predložile informacije v tej preiskavi, so pozvane, naj navedejo razloge svojega zahtevka za zaupno obravnavo.

Če zainteresirane strani predložijo informacije z oznako „Limited“, jim morajo v skladu s členom 8 Uredbe (EU) 2015/478 (5) in členom 5 Uredbe (EU) 2015/755 (6) priložiti nezaupni povzetek in ga označiti s „For inspection by interested parties“. Ti povzetki morajo biti dovolj podrobni, da zajamejo bistvo zaupnih informacij, in jih mora Komisija prejeti hkrati z zaupno različico („Limited“).

Če zainteresirana stran, ki je predložila zaupne informacije, ne utemelji svoje zahteve za zaupno obravnavo ali ne priloži nezaupnega povzetka v predpisani obliki in z zahtevano kakovostjo, lahko Komisija zanemari take informacije, razen če je mogoče na osnovi primernega vira dokazati, da so informacije pravilne.

Zainteresirane strani so pozvane, da prek spletne strani TRON.tdi (https://tron.trade.ec.europa.eu/tron/TDI) pošljejo vsa stališča in zahtevke, tudi skenirane kopije pooblastil. Če zainteresirane strani uporabijo spletno stran TRON.tdi ali elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletišču Generalnega direktorata za trgovino: http://trade.ec.europa.eu/doclib/html/152583.htm.

Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje vsak dan. Komisija bo po prejemu kontaktnih podatkov z zainteresiranimi stranmi komunicirala zgolj prek spletne strani TRON.tdi ali po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč prek spletne strani TRON.tdi, najdejo v zgoraj navedenih navodilih za komuniciranje z zainteresiranimi stranmi.

Naslov Komisije za korespondenco:

European Commission Directorate-General for Trade Directorate H, unit H5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi E-naslov: TRADE-SAFE009-REVIEW@ec.europa.eu

5. Časovni okvir pregleda

Da bi preprečili vsako negotovost in nepotrebne motnje trenutno obstoječega sistema za zaščito jekla, se sedanji pregled zaključi čim prej in če je mogoče pred 30. septembrom 2019.

6. Nesodelovanje

Če katera koli zainteresirana stran ne predloži potrebnih informacij v predpisanih rokih ali znatno ovira preiskavo, se lahko v skladu s členom 5 Uredbe (EU) 2015/478 in členom 3 Uredbe (EU) 2015/755 na podlagi razpoložljivih dejstev sprejmejo ugotovitve. Če se ugotovi, da je katera koli zainteresirana stran predložila napačne ali zavajajoče informacije, se ne bodo upoštevale, uporabijo pa se lahko razpoložljiva dejstva.

7. Pooblaščenec za zaslišanje

Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in vse druge zahtevke v zvezi s pravicami zainteresiranih strani in tretjih oseb do obrambe, ki se lahko pojavijo med preiskavo.

Zainteresirane strani lahko zahtevajo posredovanje pooblaščenca za zaslišanje. Načeloma je to posredovanje omejeno na vprašanja, ki so se pojavila med sedanjim postopkom pregleda.

Zahtevek za posredovanje pooblaščenca za zaslišanje je treba vložiti pisno in navesti razloge zanj. Načeloma se roki, določeni v oddelkih 5.1 do 5.3 tega obvestila za predložitve Komisiji, smiselno uporabljajo tudi za zahtevke za posredovanje pooblaščenca za zaslišanje. Kadar so taki zahtevki predloženi po izteku ustreznih rokov, lahko pooblaščenec za zaslišanje preuči tudi razloge za pozno prispele zahtevke, in sicer ob ustreznem upoštevanju interesov dobrega upravljanja in pravočasnega zaključka preiskave.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/trade-policy-and-you/contacts/hearing-officer/.

8. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (EU) 2018/1725 Evropskega parlamenta in Sveta (7).

Obvestilo o varstvu podatkov, ki vse posameznike obvešča o obdelavi osebnih podatkov v okviru dejavnosti trgovinske zaščite Komisije, je na voljo na spletišču GD za trgovino: http://trade.ec.europa.eu/doclib/html/157639.htm.

(1) Izvedbena uredba Komisije (EU) 2019/159 z dne 31. januarja 2019 o uvedbi dokončnih zaščitnih ukrepov proti uvozu nekaterih izdelkov iz jekla (UL L 31, 1.2.2019, str. 27).

(2) Za razliko od kategorij 4.B in 16, ki sta bili v celoti izčrpani v obdobju od februarja do marca 2019, je v navedenem obdobju še vedno obstajala ustrezna količina neporabljene preostale tarifne kvote za kategorijo 13. Zato uporaba kvot v začetku aprila 2019 ni v celoti odražala dejansko razpoložljive tarifne kvote. Kot je navedeno v členu 1(4) Uredbe (EU) 2019/159, se bodo neporabljene količine v enem četrtletju dejansko prenesle v naslednje četrtletje z zamikom 20 delovnih dni (začetek maja 2019). To pomeni, da bo v začetku maja 2019 za to kategorijo izdelkov tarifna kvota ponovno na voljo.

(3) UL L 83, 27.3.2015, str. 16.

(4) Dokument z oznako „Limited“ se šteje za zaupen dokument v skladu s členom 8 Uredbe (EU) 2015/478, členom 5 Uredbe (EU) 2015/755 in členom 3.2 Sporazuma STO o zaščitnih ukrepih. Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(5) UL L 83, 27.3.2015, str. 16.

(6) UL L 123, 19.5.2015, str. 33.

(7) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).